M. Vášáryová, poslankyňa: (2007-06-20):
Návrh zákona vo svojom § 27 hovorí o možnosti odvolania riaditeľa Slovenského filmového ústavu. A ja sa v tomto prípade, pán minister, stotožňujem s názorom legislatívnej rady Národnej rady Slovenskej republiky, že navrhovaná formulácia nedáva právnu istotu a možno ju naozaj rôzne vykladať. Preto v mojom pozmeňujúcom návrhu v bode 1 túto vec ošetrujem. Právomoc odvolať riaditeľa sa v návrhu deleguje na členov novovzniknutej Rady Slovenského filmového ústavu, členov rady má byť 5, to je veľmi dobrý počet. Ale štyroch z nich by ste mali vybrať vy, pán minister. A tie kritériá, podľa ktorých by ste ich mali vybrať, sú podľa mňa stále veľmi voľne interpretovateľné a veľmi vágne. Sme sami stále svedkami, že výbery sú veľmi ošemetnou záležitosťou. A stále sa stretávame s tým, že sa nepodarí vybrať naozaj vhodných ľudí na vhodné miesta. Preto možno by sme sa mali usilovať vo všetkých takýchto zákonoch, ktoré máme teraz na stole, aby sme tie kritériá urobili menej vágnymi a aby nedošlo k takým veciam, ako bolo odvolanie generálnej riaditeľky sekcie medzinárodnej spolupráce MK Blaškovej. Ja uznávam, pán minister, absolútne, že máte právo kontrolovať činnosť Slovenského filmového ústavu pomocou rady. A preto uznávam, že máte právo menovať jeho členov. Ale, prosím vás, chcem vás upozorniť na to, že kontrolovať ich budete môcť aj vtedy, keď budete mať možnosť určovať troch členov rady a dvaja členovia by boli zo zamestnávateľov. Myslím si, že tá kontrola je dostatočne silná z vašej strany. Je to možno lepšie vyváženie kontroly medzi externým a interným prostredím. A zdá sa mi to, že, nakoniec, prijímame novelu Zákonníka práce, takže bude aj jedno miesto pre prípadného odborára. Takže by to nemuselo byť také neprijateľné pre koalíciu. A Slovenský filmový ústav má totiž dve zložky, ktoré sú pomerne rovnocenné, a jedna je Národný filmový archív a druhá je Národné kinematografické centrum. To znamená, ak by ste schválili môj návrh, mohli by mať tieto dve rovnocenné zložky rovnocenné zastúpenie v rade ústavu. Druhý z mojich návrhov, ktoré sú včlenené do pozmeňujúceho návrhu, pri ktorom by som sa chcela zastaviť, sa týka Slovenského rozhlasu. Týmto zákonom, a ja som na výbore už o tomto hovorila, my mu totiž ukladáme povinnosť vykonávať funkciu depozitára, ale depozitára aj pre také zvukové nahrávky, ktoré nesúvisia s jeho činnosťou. Keďže ide v tomto prípade o finančne veľmi náročnú úlohu, mali by sme prostredníctvom mojej novely uložiť ministerstvu financovanie tejto novej povinnosti Slovenského rozhlasu transferom zo štátneho rozpočtu, a nie z peňazí koncesionárov, o ktorých tu teraz my zrazu rozhodujeme. Ja viem, pán minister, že ste mi na moju interpeláciu ohľadne financovania stredných vĺn rozhlasu odpovedali, že podľa vás zákon, ktorý vám ukladá povinnosť transferovať 45 mil. na financovanie stredných vĺn, vlastne nie je pre vás záväzný. Ale cez to všetko si myslím, že takýto transfer peňazí na zabezpečenie tejto úlohy, ktorá nevyplýva zo zákona o Slovenskom rozhlase, by v zákone mal byť. Takže, samozrejme, pri schvaľovaní zákonov, ktoré na dlhú dobu budú určovať nielen fungovanie verejnoprávnych médií, ale celé audiovizuálne správanie sa nášho obyvateľstva, by sme sa asi nemali nechať unášať tým, čo je naše a čo je ich. A preto dúfam, že sa pozriete, prosím, na tie moje návrhy, pán minister, a dáte príkaz, aby ich schválili. Nakoniec, ten transfer peňazí na uchovávanie zvukových záznamov v Slovenskom rozhlase bude platiť bez ohľadu na to, kto bude sedieť v rozhlasovej rade a kto bude generálnym riaditeľom Slovenského rozhlasu možno už na jeseň. Takže predkladám pozmeňujúci návrh. Máte ho, pán predkladateľ, máte ho, pán minister? Myslím si, že áno. Čiže nebudem to úplne celé čítať, len poviem ten základ. Bod 1. V čl. I § 27 ods. 4 sa za slovom „opätovne“ vypúšťa čiarka a slová „najviac na dve funkčné obdobia po sebe nasledujúce“. Ja som to už zdôvodňovala, že proste generálny riaditeľ organizácie nie je verejným funkcionárom. Pre verejného funkcionára proste platia v demokratických krajinách obmedzenia, že môže to robiť nanajvýš dve obdobia za sebou. Takže takéto obmedzovanie, keď ho môžete kedykoľvek odvolať, je podľa mňa neopodstatnené. Ale hlavne je to neštandardné v demokratickej krajine. Je to právne sporná podmienka, aspoň podľa legislatívcov, s ktorými som to konzultovala, pretože sa na neho vzťahuje zákon č. 552/2003 Z. z. o výkone práce vo verejnom záujme v znení neskorších predpisov. Bod 2 môjho pozmeňujúceho návrhu. V čl. I § 27 odsek 7 znie: „Rada môže odvolať generálneho riaditeľa ak a) Slovenský filmový ústav koná v rozpore s jeho úlohami podľa § 23 a generálny riaditeľ neprijal účinné opatrenia v primeranej lehote určenej radou alebo b) príslušný orgán zistí závažné porušenie osobitných predpisov Slovenským filmovým ústavom.“ Je tento návrh môj, pán minister, konformný s pripomienkou Kancelárie Národnej rady. Úprava teda vyjasňuje dôvod na fakultatívne odvolanie generálneho riaditeľa. Bod 3 môjho pozmeňujúceho návrhu. V čl. I § 28 ods. 2 písm. a) sa slová „štyroch členov“ nahrádzajú slovom „troch“. Bod 4. Takisto v čl. I § 28 ods. 2 písm. b) sa slová „jedného člena“ nahrádzajú slovom „dvoch“. To súvisí s tým mojím návrhom, aby ste mali možnosť menovať troch členov rady a dvaja aby boli volení zamestnancami. Bod 5. V čl. I § 47 ods. 2, a to vlastne už súvisí s tým, sa tiež v prvej vete slovo „štyroch“ nahrádza slovom „troch“ a v druhej vete slová „jedného člena“ nahrádzajú slovami „dvoch členov“. Bod 6 môjho pozmeňujúceho návrhu. Za čl. VI sa vkladajú nový čl. VII a nový čl. VIII. To sa týka tej depozitárskej povinnosti Slovenského rozhlasu. Čl. VIII: „Zákon č. 619/2003 Z. z. o Slovenskom rozhlase v znení zákona č. 587/2006 Z. z. a zákona č. 220/2007 Z. z. sa mení a dopĺňa takto: „1. V § 21 ods. 1 písmeno f) znie: „f) transfer zo štátneho rozpočtu určený na úhradu výdavkov na zabezpečenie úloh zákonného depozitára podľa osobitého predpisu“. 2. V § 21 ods. 1 písm. i) sa slová „až d)“ nahrádzajú slovami „až f)“.“.“ A to je to zdôvodnenie, o ktorom som vám hovorila, že vlastne ukladáme Slovenskému rozhlasu niečo viac, než mu vyplýva zo zákona. Ďakujem veľmi pekne za vašu pozornosť.